khistorydata/jeongjo-sjw-relations huggingface dataset:
정조 7년 · 목
京畿監司李亨逵啓言。國穀之臭載。誠極渴悶。蓋稅船臭載。鮮在大洋。而必在港口者。緣於祖江以上。草嶼石崕。在在罣罥。一遇風浪。輒致撞觸。而稅船無非體大卜重。故無以回旋。畢竟致敗。而船漢輩用意故敗之奸謀。亦未必不由於此。臣意則造成水上船。可以容載數百石者十數隻。待稅船之上來。留泊祖江以下平順處。下送此船。使該邑領來監色。眼同船人。量宜運來。則似無顚覆之憂。故敢達矣。敎以。以此出擧條。令廟堂稟處也。
정조 7년 · 강
以金翊休爲承旨。
정조 7년 · 목
敎曰。承旨前望單子入之。又敎曰。新除授承旨金翊休敍用。
정조 7년 · 강
命注書招致。問啓以入。
정조 7년 · 목
因假注書望筒。敎以。所謂實注書輩放恣。愈往愈甚。臨政注書。渠輩必皆妄度賞典。着擬之際。看作行下。不分當否。推以行私爲事。位卑之時。伎倆如此。倘於進步之後。事事必欲賞權事己乎。首望則以登科十年。自當出六。出六則一也。必以注書出六。然後在渠輩爲生色乎。實注書招致。其委折爲先問啓。萬一欺隱。當以詐不以實律論。以此嚴飭。卽刻捧入。
정조 7년 · 강
遞承旨李鼎揆。
정조 7년 · 목
敎曰。在外承旨許遞。今日政差出。
정조 7년 · 강
領敦寧金熤陳箚請往省先壟。賜批許之。
정조 7년 · 강
吏曹堂上聯疏自引。賜批。判書徐浩修。參判李敬養。參議黃昇源。
정조 7년 · 목
聯疏略曰。伏見掌令鄭彦郁疏本。則自處以老昏。謂政注苟充。費辭譏斥。至請警責。臣等不勝翟瞿然。第此臺臣宿硏掌憲之職。在銓曹爲當然之擬。在臺臣爲倘來之銜。所謂苟充之說。誠莫曉其故也。臣等數次赴政。已招疑怒。尙何敢晏然蹲仍哉。亟令鐫改臣等之職。批以。卿等勿辭行公。
정조 7년 · 강
命京畿監司。再明日來待。
정조 7년 · 강
命親政處所。以便殿爲之。
정조 7년 · 목
因二十四日都政取稟。有是命。
정조 7년 · 강
汰拿 宗廟令李之珩尹在寬。
정조 7년 · 목
宗廟署啓言。本署令李之珩。謂有私故。請番於諸僚。以不卽交替。至於經徑出。他郞官雖卽入直。莫重之地。任自擅出。誠極駭妄。罪狀請令攸司稟處。敎以。肅敬之地。有此無前之擧。豈但諉之該郞該駭妄。莫非不能申飭之致。予方以此悚然。卿等不職之失。未暇言也。經徑出之郞官。固有罪矣。不卽替番之人。亦極駭然。幷先汰後拿。大抵柳曾養遞去之後。廟司擧行。多有慢忽。前後受敎。近多抛置云。此銓曹不能擇差而然。有闕之代。今日政各別擇差。此後銓官又復如前排疑擬。隨現重勘。斷不可已。依此知悉。
정조 7년 · 강
命尹在寬汰去傳旨勿施。更爲捧入。
정조 7년 · 목
因李之珩尹在寬汰去傳旨。敎以。奚獨尹在寬之罪乎。在寬雖不入。他郞官若姑趁卽推移。豈若是也。當此次與不當次。不必區別。政院事。殊涉未安。此傳旨勿施。更爲捧入。未差之代。今日政幷令擇差。
정조 7년 · 강
命判府事李徽之。勿待命。
정조 7년 · 목
政院啓言。卽者中樞府錄事來言。判府事李徽之。伏見 宗廟署草記批旨。不勝惶悚。走伏金吾門外。恭俟嚴譴云矣。敎以。安心勿待命事。遣史官傳論。
정조 7년 · 강
吏曹。以守令降考啓。
정조 7년 · 목
該曹啓言。考見洪忠道褒貶啓本。則報恩縣監任璛。以察奸宜勉爲目。宜置下考而置諸中考。請罷黜。允之。
정조 7년 · 강
有政。吏曹判書徐浩修。參判李敬養進。
정조 7년 · 목
以李亨元爲承旨。鄭好仁爲判尹。鄭尙淳爲判義禁。
정조 7년 · 강
命三登居朴四赫。令捕廳嚴覈取招。
정조 7년 · 목
訓鍊都監啓言。昨日烽火後。三登居朴四赫爲名漢。欲爲留宿於訓鍊院大廳。而行止極其殊常。入直官通于座更。使之驅逐。則厥漢拔其佩刀。刺其座更軍之臍下。出走之路。逢着習讀金光宇。又刺腹下。又逢私奴丁泰。刺其右脚而逃走。本局砲手姜贊萬。與其子合力執捉。習讀金光宇今已殞命云矣。敎以。償命一款。自有三尺。而旣刺朝官。又刺更卒。或已殞命。或在死境。常憲之外。且係軍律。正法可也。梟首可也。此則待決末處分。爲先今捕廳。蹤跡及情節。嚴覈取招。卽爲草記也。
정조 7년 · 강
命罪人朴四赫勘處。收議諸將臣。
정조 7년 · 목
左邊捕廳啓言。罪人朴四赫蹤跡及情節。嚴覈則以爲。胎生於三登縣。本縣軍器軍官隨行矣。聞京城之好。日前入城。逢着同里居盲人趙哥。同往其家。以渠家無宿所。指示三登京主人家。夕間獨往。則主人以非官屬。不爲許接。故夜則托身無處。或宿於空舍。或宿於松林中矣。昨日周行。到訓鍊院。則日已昏矣。入坐于退軒。則被人驅逐。一出門外。到處掩捕。手執刀子。衝突奪路之際。刃剌致傷。果爲三人云矣。敎以。供辭全不成說。雖欲衝突奪路。以刃擬人。尙云理外。一刺再刺。至於三刺。如非喪性。必有隱情。此情節之當問者也。且與春地之愚氓有異云矣。或投宿松林。或容接公廨。行止不但閃忽。許多日留連。亦從何處糊口乎。苟無窮發之跡。明是奸細之徒。此蹤跡當問者也。俄以情節及蹤跡。使之嚴覈以聞。而特敎取招之下。漏却專款肯綮。草草數語。捧拱草記。此等捕廳。革亦無妨。此草記勿施。更加鉤覈。期於得情。得情後草記。又啓言。罪人朴四赫。更加周牢究問。則無他可供之辭。其所謂同鄕盲人趙興彩招來。査問四赫之平日何狀。則以爲四赫本有邪病。性行乖悖。見棄於鄕里。故今番偶然相逢。而不爲許接云。以此觀之。似是狂悖之人。嚴敎之下。終不鉤得其隱情。惶恐待罪。敎以。卿則退待處分。本事發遣從事官。勘處之方。狀議諸將臣草記。
정조 7년 · 강
命時囚李之珩等議處。
정조 7년 · 목
義禁府啓言。前令李之珩尹在寬。直長金思義。副奉事李象鼎等原情。泛稱遲晩。請幷刑推得情。敎以。幷除刑推議處。
정조 7년 · 목
予曰。明日卽都政日也。人才之得失。政注之公私。俱係於此。可不愼歟。臨政下敎。非止一再。而爲銓官者。看作虛文。少無實效。良用慨咄。
정조 7년 · 강
判府事李徽之陳箚自引。賜批。
정조 7년 · 목
箚略曰。 太廟肅敬之地。爲郞官而入直者。宜其夙夜洞屬。而今者諸郞之不卽推移。致此空番之境。若究厥由。無似賤臣。久叨諸都提擧之任。苟能事事檢飭。豈有此郞僚犯罪之事耶。莫非臣不善擧職之辜也。亟降威罰。以爲溺職者之戒焉。批以。往事何必深嫌。來效正合董責。卿須安心勿辭。仍命遣史官傳諭。
정조 7년 · 강
命洪克浩等六品遷轉。登科十年人。一體調用。時無職名人送西。
정조 7년 · 목
吏曹啓言。洪克浩洪鳳周李亨基崔起謙李燾等登科前年滿五十。請六品遷轉。允之。敎以。登科十年人出六。亦是成式。中下考外。一體調用。前此出六人之虛付司果者。尙未區處。則見方在職之類。若令因此落仕。朝家記勞之擧。足爲積菀之歸。不可無闊狹。時無職名人送西。餘則待窠出次次陞遷。其中如有準朔人。不可拘此仍任。依此知悉擧行。
정조 7년 · 강
命武倅窠。從久次遷轉。
정조 7년 · 목
敎曰。今番武倅窠闕夥然。西班實職遷移之數。將且不少。自經僉都判。至于主簿武兼部將守門將等窠。而從其久次。考其履歷。次次遷轉。人人排擬。則縱未能盡數移職。亦足爲大疏通之擧。見今政期隔宵。西銓長果能以此留念乎。臨政提飭。徒見其應文之歸。預令該堂。知悉此意。無或速了爲主。必須惕念注擬。
정조 7년 · 강
推大司憲李坤[★(土+甲):I-PERSON]。
정조 7년 · 목
敎曰。處義難免做錯。大司憲李坤[★(土+甲):I-PERSON]推考。
정조 7년 · 강
吏兵曹。以時原任大臣諸將臣收議啓。
정조 7년 · 목
吏曹啓言。文司果區處。文窠闕變通事。就議大臣。以草記稟處事命下矣。往問于諸大臣。則領府事金尙喆。判府事李徽之。洪樂性。領敦寧金熤。俱病不獻議。領議政鄭存謙以爲。守奉官分作文窠。別檢除出。陞作令。以開遷轉之路。振淹之實政。無過於此。守奉官每 園除出一窠。則合爲三窠。別檢十七窠中。除出七窠。陞作令窠。則區處參下。亦自無礙。至於參上區處之道。大有所補。以此分排。恐似合宜。判府事徐命善以爲。承文參下。他岐亦多。別檢十七窠。本來太過。或有分排苟艱之時。今若換作。不必以五六窠爲限。竝與守奉官換作之三窠。合留十窠。其餘盡作六品令。以爲虛司果直付之窠。則其於疏滯之道。庶有大益。判府事鄭弘淳以爲。守奉官別檢變通作窠。臣豈敢有他議。第淹滯之人。何嘗不有。而銓曹之所以處之者。不失其宜。則雖或有沈菀之歎。亦豈有冤屈之心也。在前虛司果未區處之前。未嘗有甄復之政。近來此法。或未能堅守。則其所積滯。勢所固然。臣意則不必更求變通。惟在遵行已例之得宜云。大臣之意。旣已僉同。而各 陵別檢中四窠。陞作令。三 園守奉官中三窠。陞作別檢。則參上參下之窠。事爲適中。請上栽。敎以。 陵殿官文蔭窠之無論參上參下岐。換互陞降。特不過隨時變通之政。已例不啻班班。今僉議無甚參差。自明日都政。依議施行。窠數事。依草記施行。前頭又有不足之弊。更加陞作。亦何妨也。大抵出六未及區處。復職間多竝施之故。虛司果之盡數調用。沓杳無其期。此則鄭判府事議。誠得之矣。此後除非不得已復職外。就虛司果未付職人中。一從出六次第。付職也。○兵曹啓言。武司果事。兵判與諸將臣爛議後。就議大臣。以草記稟處事命下矣。臣與諸將臣講確。則訓鍊大將具善復以爲。虛司果之多。由於參上窠狹少之致。若爲加設訓鍊主簿數窠。又於都政時。武兼部將守門將中。差遣邊將。則窠闕次次漸裕。御營大將李柱國以爲。總戎把總一窠。例兼北道參軍矣。今若陞爲參上參軍。仍兼把總。則官無可加設。而可得一窠。至於實職中邊將差遣之論。無異見。禁衛大將李敬懋以爲。蔭窠中捐出數窠。永作武窠。則可以稍通。總戎使徐有大以爲。捕盜從事官。作爲實職窠。則窠闕稍裕云。仍又就議大臣。則領府事金尙喆。判府事李徽之洪樂性。病不收議。領議政鄭存謙以爲。武臣積滯。莫如近日。聖念特軫於疏滯。仍設祿窠於訓鍊院。旣沾斗祿。且得官稱。其於矯捄之方。誠爲便當。而猶以窠窄爲慮。至有歷詢之擧。兵判溯源之論。儘有意見。而向後無磚碍。有未可知。猝難輕議。至於內三廳。則以久勤差遣邊將。本有舊規。今若修明。日下都政。足可按而行之。以把總例兼。仍作參軍實職。亦有補於區處之道矣。判府事徐命善以爲。祿窠加設。亦涉重難。臣意則軍器寺僉正判官全數自辟。殊無意義。今若以僉正判官各一窠。屬之兵批。與訓鍊院通融差擬。而吏批所差之主簿二窠。亦竝移送。又如左右捕廳從事官。久有陞實之議。六窠中二窠。依前自辟。四窠作爲實職。令兵曹差擬。則其於變通之方。似或有助。判府事鄭弘淳以爲。武臣之有虛司果。數十年前。未當有聞。今者積滯誠未知何故。而增置祿窠。係是官制。不可輕議。設爲虛官。暫時慰悅。不足爲振滯之道矣。餘外變通之方。惟在博詢而處之。領敦寧金熤以爲。虛司果之積滯者。必有實職窠之變通。然後可以爲區處。而事係官方變通。有不可猝乍間講定者云矣。以臣愚見。今若欲爲之變通。則莫如省減入仕之路。開廣振滯之處也。古則邊門椉障之任。皆屬兩班階梯之職矣。近來各處久勤之規盛。而邊將便作爲久勤之窠矣。若於久勤窠中。除出僉使幾窠。萬戶幾窠。作堂下履歷之梯。至如遞付窠。皆不用遞付之規。萬戶視郡守縣令。僉使視府使。牧使不待守令差除而後。始得營將陞擬。雖以僉使萬戶。已經內外三品。則許擬營將。則疏滯之道。足可優優。至於守部薦。初仕之窠。至爲豐多。參上未免狹窄。若以參下岐。變作參上岐。則亦可爲隨時措置之道矣。敎以。此與東銓事有異。不可遽然臆決。至於吏批蔭官窠移屬及本曹久勤窠換定之說。不幾於朝三暮四乎。今欲爲此疏菀。反又貽彼抱菀。決知爲行不得之政矣。徐判府事訓御將之議。似或無礙。而判府事議中從事窠陞實事。恐有難便之端。大抵各營官制。自都提擧提擧大將亞將從事官。以至千總別把哨等將官。無非虛銜之階。則獨於捕從一岐。陞作實職。則終有所不可。又若增窠後遷陞一款。卿議中略減遞付幾窠。仍作堂上階梯。甚爲恰好。而沈屈於經僉者。多是未經內外三品之人也。然則得無掣肘處乎。更加爛商。務歸俱便。實合謀始之體。後日次對時。指一筵稟也。
정조 7년 · 강
命禁府時囚。今日內議處照律。
정조 7년 · 목
敎曰。當暑滯囚。宜所軫念。禁府時囚。皆令今日內。以草記議處照律。判堂時未行公。令次堂擧行。
정조 7년 · 강
命宜寧等邑罪人劉聖賓等。卽爲決處。
정조 7년 · 목
慶尙監司李秉模。以宜寧等邑罪人劉聖賓等。待覆奏擧行事馳啓。敎以。卽爲決處之意回諭。
정조 7년 · 강
命時囚黃昌源付過還官。金海柱等勘放。金衡柱定配。
정조 7년 · 목
義禁府啓言。宜寧縣監黃昌源原情。泛稱遲晩。請刑推得情。敎以。此時守令。不可暫時曠官。且渠所坐。與逋欠反作等事。差有間焉。當初只病命拿處。已示區別之意。姑先付過放送。使之當日還官。又啓言。星州牧使曺允亨。義城縣令韓謇。比安前縣監金翼均等原情。泛稱遲晩。請竝刑推得情。敎以。除刑推議處。又啓言。漆谷前府使金衝柱原情。泛稱遲晩。所當請刑。而曾經摠郞。請除刑推議處。允之。又啓言。舒川前郡守柳鎭淑原情。泛稱遲晩。所當請刑。而曾經宣傳官。請除刑推議處。允之。又啓言。時囚今日內。以草記議處照律事命下矣。罪人金海柱。國穀典守。何等至嚴。則該色反弄。曚然不察。揆以法意。誠爲可駭。李之珩至重至敬之地。肆然經徑出。究厥罪狀。萬萬駭痛。罪照律各杖一百收贖。告身盡行追奪放送。尹在寬金思義李象鼎等。莫重番次。互相推諉。至使在直之僚。作此無前之妄擧。孼非自作。咎將誰執。亦不可無罪。柳鎭淑稅穀裝載。自有定限。而不有法意。晩時發船。事極可駭。罪照律各杖八十收贖。奪告身三等放送。曺允亨五百七十石之反作。一千五百石之吏逋。旣云流來之虛簿。雖異自己之犯科。而事覺之後。自冬迄今。尙未準捧者。極爲可駭。韓謇賑穀麤糲。至有民怨。已極痛駭。倉穀之空殼斂散。軍籍之苦歇換役。亦甚駭然。金翼均倉穀之塵土相雜。不能覺察。事極可駭。罪照律各杖一百收贖。告身盡行追奪放送。金衝柱身爲守令。不察吏奸。害及小民。已涉駭然。公穀事體。何等至重。而五百三十石之自官挪移。二百二十石之色吏犯用。俱極痛駭。罪照律從重論。杖一百收贖。告身盡行追奪。慈山府流三千里定配所。請依例押送。允之。敎以。如有功議。各減一等。
정조 7년 · 강
御宣政殿。行都政。吏曹判書徐浩修。參判李敬養。參議黃昇源。假郎廳楊致鶴金泓哲金就行鄭良翰金潭李信默。兵曹判書李命植。參判柳義養。參議李在學。參知朴天行。正郞趙時謙崔鎭夏權裕趙弘鎭。佐郞李秀夏申大尹趙衍德許晊。
정조 7년 · 목
予曰。都政自別。注擬之際。兩銓固當惕念。而雖以通淸言之。嶺南則已多。而至於西北。亦皆有之。獨湖南無一人見通者。殊非一視遐邇需用人才之本意。今番都政。留意爲之也。浩修曰。臣等敢不愓念奉行乎。浩修曰。李文成子孫前郡守李仁霖。今方遭故。又有武弁一人云。而姑未詳知。探問後當隨窠錄用矣。予曰。訪問後錄用可也。予曰。京畿監司入侍。予曰。先卿曾經畿伯。今爲幾年。京畿監司沈頤之曰。今爲十一年矣。予曰。見今旱災如此。甚可悶也。卿到任後。列邑被災淺深。果已探問耶。頤之曰。到任屬耳。雖未得詳知。而大凡水上列邑。間有豐登之望。漢北諸郡。被災尤甚云矣。予曰。卿到任後。道內守令。見得幾人。而有所聞知否。頤之曰。列邑守令。未及遍見。而昨見通津府使。則通津亦尤甚云矣。予曰。連日東風。尙靳一霈。言念民事。極爲悶然。今明當爲禱雨。而必自被災尤甚處爲始。卿姑退出。探問列邑被災之淺深緩急。明日次對。更爲登奏也。予曰。當該兵曹郞廳汰去。予曰。尙瑞院官員。行步慢蹇。極爲駭然。汰去。予曰。尙瑞院官員旣已汰去。其出六則依例爲之也。予曰。事變注書何時退食。尙不入來。其在事體。極爲駭然。汰去。予曰。原春道或有通淸之人。今日政擬通也。浩修曰。姑未知誰可合於通淸矣。予曰。掌通人亦無云耶。浩修曰。謹當探問矣。予曰。吏批政事。何其太遲也。浩修曰。望筒則雖速出。而假官輩未能速書。故自爾遲延矣。予曰。加出假郞廳一人也。予曰。嶺南私賑人入侍。予謂李景尹曰。汝能多出穀物。以補賑濟。極庸嘉尙。朝家方欲賞汝。汝願加資乎。汝願爲官乎。景尹曰。願爲曹司五衛將矣。予曰。汝其退去。當仕汝矣。命植曰。賤民自請爲仕。事極濫矣。自上待下民之道。亦涉過矣。予曰。卿言好矣。予曰。有何窠闕乎。命植曰。有五衛將闕矣。予曰。除授可也。○敎曰。一歲之中。政注相續。而輒稱都目爲大政者。以其九流之所咸萃。八方之所觀瞻也。晉賢而甄才。獎善而酬勞。疏滯而闡微。俱在於此。凡此數者。一或有失。惡在其爲大政也。初仕作守令階梯。守令係生民苦樂。淸白吏之錄後。嘉其廉也。戰亡人之存祀。表其忠也。郞署雖循資格。而詞訟不可不擇。邊將雖用久勤。而人器不可不稱。噫。嶺南號稱鄒魯。而一命之銜。必須提撕。湖南輩出卿相。而兩司之通。未免闕漏。又若湖右一區。卽士夫根本之地也。扶植維持。朝廷之期望不淺。搜羅剔括。銓家之注擬宜先。睠玆海陬。豈無兼藝之人。蕞爾原壤。必有十室之賢。關河朝士。最云收拾云。而挽弩健兒。常多漏萬之歎。豐沛人物。屢勤延訪。而積勞 寢郞。空借陞六之名。松京儒武。何嫌而不擬。沁府材彦。有才而莫試。雖以庶類甄用一事言之。前後申諭。反復丁寧。而爲銓官者。臨政塞責。徒見其應文之歸。又況搢紳之無故枳望者。指不勝摟。已不知有何辜。人不知爲何累。長在軍銜之案。亦礙漫司之擬。如許政格。古有是否。至如文武虛司果。才令兩銓。推移變通。先沾斗祿。而旣未能一政盡付。亦不過暫時權宜。外此許多積薪。不知將何區處。此足爲干和之一端。縱不得隨求塞望。亦未可取次獎優耶。噫。王者奉三無私以臨下。無遠無近。無貴無賤。皆予陶甄中人。咨爾兩銓之臣。體予敷心之言。另加殫勵。無使都目大政。又有無實之歎也。又敎曰。尊尙儒述術。卽我朝家法。先賢遺裔。輒命存錄。於內於外。簪紱相望。觀於昨冬文純公子孫錄用之擧。予意或可知已。惟彼文成公李珥文正公宋時烈兩先生子孫。立朝者絕罕。噫。向來致祭。已示予意。文成雲仍。不過偶然零賛。至若文正之家。德相不幸近出。污穢名門。人或以此咨且。而噫。德相自爲逆耳。顧何損乎賢祖。其令銓曹。知悉此意。李文成子孫及宋文正子孫中可用者。另加存錄。以表予曠世之感。又敎曰。予自御極以來。戒存中批。雖在秩卑人微之類。尋常承傳。每示嚬笑之意。其於甄用之際。亦未嘗輒費提敎。而日傳前考閱承傳册。丙申 元陵陵役時。將校事體。與他自別。檢擬一或不及。銓曹事。寧不慨然。今番都政。邊將窠不至甚窄云。隨其勞勩。劃卽調用。因此而思之。年前別軍職之多數除汰。雖出於渠輩之作鬧。而聞其中有窮不能自存者云。亦足矜惻。其時有軍門將官區處之命。而一二人外。閼而不行。誠極未安。然官人族屬及掖隸拔身者。宜不必擧論。而餘亦渾被轗軻。尤所當念。以此申飭。至如 皇朝人子孫。若田若陳之類。其餘諸姓子孫及八壯士子孫。效節人子孫。亦令西銓長與三局將臣。同議搜訪。拔其最優者以聞。仍卽收用。又敎曰。前佐郞李集斗。仍任前職。先參政後謝恩。又敎曰。親政時注書。尙瑞院官員。依例陞六。又敎曰。違牌及在外臺諫幷許遞。今日政差出。又敎曰。冬至正使。宗親儀賓中擬入。○吏批啓言。寧海府使沈命德。身病甚重。萬無起動之望。請令姑改差。允之。○以金載華爲杆城郡守。朴宗幹爲長水縣監。朴道翔爲雲山郡守。成大中爲興海郡守。李尙淵爲南海縣監。尹寅喆爲奉化縣監。李長喆爲樂安郡守。金翊休爲舒川郡守。兪漢葛爲平壤庶尹。林濬浩爲永平縣令。李惟稱爲安山郡守。金思義爲義城縣令。南海源爲興德縣監。申大坤爲長興府使。朴基豊爲碧潼郡守。吳載徽爲楚山府使。趙長鎭爲星州牧使。林重遠爲茂朱府使。尹光濩爲瑞興府使。任希問爲德山縣監。李邦仁爲報恩縣監。徐邁修爲唐津縣監。朴祐源爲大司憲。尹行元爲大司諫。姜彝正爲執義。趙鼎耇金宗澤爲掌令。李秀夏盧廷良爲持平。趙錫穆爲獻納。宋民載李顯默爲正言。金履中爲高陽郡守。李斗源爲陽城縣監。權中立爲谷城縣監。羅列爲漣川縣監。李端會爲白川郡守。趙衍德爲茂長縣監。李晢爲博川郡守。趙宅鎭爲嘉山郡守。柳孝源爲咸從府使。李時秀爲春川府使。朴天行爲安東縣監。兪漢寧爲平山府使。金益彬爲慶源府使。具紞爲雲峰縣監。李尙烈爲河東府使。趙興鎭爲承旨。尹達東爲龍安縣監。朴綏源爲龍仁縣令。李喆模爲安州牧使。韓光迪爲慶興府使。鄭東驥爲昌寧縣監。李㻋爲軍威縣監。朴明源爲冬至兼謝恩使。柳義養爲副使。李東郁爲書狀官。洪履健爲寧海府使。柳翼之爲保寧縣監。李元謙爲順川郡守。洪彦喆爲司諫。李景烈爲機張縣監。金載★(忄+百)李在容朴升壽爲假監役。宋耕玉金履九爲童蒙敎官。宋厚淵爲厚陵參奉。宋秀中爲 思陵參奉。柳秉均爲 孝陵參奉。黃運祚爲 翼陵參奉。洪樂敎爲 懿陵參奉。尹星基爲 元陵參奉。金在明爲 弘陵參奉。李集命爲禮賓參奉。李繼祜南松耇沈選之元好問爲假引儀。載★(忄+百)以下。初仕也。兵批。以鄭志儉爲副總管。權熻爲大邱營將。柳鎭茂爲公山營將。閔光升爲三陟營將。徐有龍爲安東營將。韓聖養爲慶州營將。熻以下。新資也。魚道采爲加德僉使。成玉爲法聖僉使。西淸君煋爲都總管。李膺福爲宣傳官。李彦煐爲東道參軍。金慶喆南衝重爲部將。金致斗金貴澤爲守門將。膺福以下。初仕也。○敎曰。今日政新除授守令察訪營將中軍虞侯僉使萬戶別將及吏兵批出六復職初入仕。幷令明朝來待。
정조 7년 · 강
命假引儀二窠儲置。更加取才擬入。
정조 7년 · 목
因假引儀崔廷顯望筒。敎以。引儀卽初仕之階。所宜審愼。而況今唱才全不成樣。尤當另揀。聞銓堂言。中人窠未及取才云。雖因日子之急迫。渠輩必有抑菀之歎。此望筒還下。假引儀二窠。姑爲儲置。更加取才。後日政擬入事分付。
정조 7년 · 강
命淸暑六和湯。本方中去人蔘入沙蔘。減黃連三分。加草果五分。自今日煎入。榻敎也。
정조 7년 · 강
遞承旨金翊休。以李在學代之。
정조 7년 · 목
敎曰。同副承旨許遞。前望單子入之。
정조 7년 · 목
敎曰。處暑前視事。雖在應頉之中。其在修省求助之道。不遑寧處。常參明日爲之。
정조 7년 · 강
推兵曹判書李命植。重推大司憲朴祐源。
정조 7년 · 목
承旨李在學啓言。兵批望單子中一紙兩望。大是不察。兵曹判書李命植請推考。從之。又啓言。大司憲朴祐源。旣在筵中。不卽肅拜。直爲出去。請推考。敎以。豈旣無情勢。豈可無端出去。從重推考也。又啓言。大司憲朴祐源。來詣臺廳。避嫌入啓。致勤飭敎。始爲入侍。揆以臺體。不可無警。請從重推考。從之。
정조 7년 · 강
遞執義姜彝正。掌令趙鼎耇。持平盧廷良。獻納趙錫穆。正言李顯默。以沈基泰爲執義。李運彬爲掌令。李書九爲持平。李魯春爲獻納。趙弘鎭爲正言。
정조 7년 · 목
敎曰。常參在明。兩司在外人幷許遞。前望單子入之。又敎曰。新除授臺諫牌招察任。罷散人敍用。
정조 7년 · 강
命尙瑞院假官韓奎赫。陞敍調用。
정조 7년 · 강
命假注書金孝建汰去。違牌臺諫牌招。
정조 7년 · 목
敎曰。臺諫出牌何時下敎。而尙不呼望。事極駭惋。假注書金孝建汰去。又敎曰。明日常參次對有命。況今修省之方。惟在求助二字。違牌臺諫。一幷更卽牌招察任。
정조 7년 · 강
命臺諫現告傳旨。改付標。
정조 7년 · 목
大司憲朴祐源啓言。日前因諫長啓辭。假稱在外臺諫捧現告時。前都憲尹師國。混置於現告以來矣。日昨諫長言送以爲。只指再次捧供之臺諫。至於前都憲。初無可論云。臣以其該房。難免不審之失。惶恐待罪。原傳旨請改付標以入。敎以。物待罪。原傳旨中付標也。
정조 7년 · 강
大司憲朴祐源。正言趙弘鎭避嫌乞遞。賜批。
정조 7년 · 목
祐源避嫌以爲。臣臺體生疏。致有承宣之請推。臣之所失。於是益著矣。其何可一刻晏然於臺次乎。請遞斥臣職。批以。屢次失措。所失非細。勿辭。○弘鎭避嫌以爲。晩占科第。言議巽軟。天牌之下。不敢冒承。自犯違傲。至有承宣請推之擧。臣何敢晏然臺次乎。請遞臣職。批以。擧措節節損體。屬之生疏之科。姑不深非。勿辭。亦勿退待。
정조 7년 · 강
命兩湖雨澤農形據實狀聞。
정조 7년 · 목
敎曰。見今旱氣如此。禱雨之擧。不容少緩。而畿內農形。邑各不同。望雨亦有緩急。才令道伯。遍問邑宰。明日對次。登對面陳矣。至於兩湖。目下雨澤果何如。農形亦果何如。未移處卽使改播。種糧則幷加顧助乎。卽令廟堂。星火行會兩道監司處。目下形止。亦令據實狀聞。
정조 7년 · 강
禁推前大司諫洪明浩。吏曹佐郞李集斗。
정조 7년 · 목
敎曰。尹師國之混入譴削傳旨。與臺啓誠有逕庭。不可不付標。而大凡傳旨捧入。卽政院之事。非臺臣所可指揮。政院之捧傳旨。若有不審之失。則以疏或啓論罪可也。豈可言送政院。使之存拔於啓下之傳旨乎。此臺官之所不敢爲者。固知年少駭妄所致。而當此國綱掃地之時。此等處不可不嚴勘。前大司諫洪明浩。爲先下義禁府。從重推考。○承旨李在學啓言。吏曹佐郞李集斗。肅拜單子來呈之時。不着黑團領。事極未安。請推考。敎以。禁推。
정조 7년 · 강
命高陽郡守當日辭朝。兩湖守令。未下直守令。皆令明日辭朝。
정조 7년 · 목
敎曰。近日旱氣。漢北甚於漢南。況坡高之間。瘡痍甫完。民情一倍遑急。此時邑宰。不可暫曠。新除授高陽郡守。待下批當日辭朝。又敎曰。兩湖濱海之邑。酷被旱災。民事罔措。此時邑宰。豈可一刻曠官。況夫馬遲滯。亦宜軫念。今日政全羅洪忠道守令。皆令明日辭朝。毋或滯留之意。各別嚴飭。又敎曰。農務方殷。此時守令。不可暫曠。未下直守令。皆令明日辭朝。使之催促赴任。
정조 7년 · 강
配罪人趙擇臣等。
정조 7년 · 목
刑曹啓言。卽接訓鍊都監移文。則武監趙擇臣。締結金壽淵羅禧謙等。酗酒作拏。極爲痛駭。依昨年宋大仁勘律事。旣承下敎。故三漢竝爲移送云矣。罪人趙擇臣。決杖六十。黃澗縣徒一年定配。金壽淵羅禧謙等。決杖八十。竝放送。敎以。金壽淵亦爲定配所發配也。
정조 7년 · 강
御誠正閣。行常參及次對。仍召見守令邊將初仕人。
정조 7년 · 목
予謂京畿監司沈頤之曰。昨日出去。果能詳探農形民情乎。頤之曰。旱乾之憂。一道同然。而第高陽坡州等八邑。尤爲切急。然大抵民間之遑遑。比昨年旱災。則稍緩云矣。又謂承旨金尙集曰。卿自廣州。遞來屬耳。廣州則農形何如。尙集曰。廣州則雨澤稍洽。目下民情。姑不至渴急。而大抵漢南稍勝矣。又謂前京畿監司李亨逵曰。祈雨祭非不欲趁卽設行。而誠意旣難孚格。則瀆屑亦欠敬謹。一日二日。遷延至此。今則三農節晩。恐不宜一向遲待。第未知目下民情之緩急果何如。亨逵曰。高坡等八邑。則日急一日。其餘各邑。雖云驟雨。亦皆均霑。似不必更設祈雨祭矣。予曰。昨年大祲之餘。亢旱又如此。民情必當騷然矣。頤之曰。獨尤甚八邑。望雨尤切矣。領議政鄭存謙曰。今望雨。非但移種之愆期。政以已移者之枯損爲慮矣。予謂判府事徐命善曰。祈雨祭當通一路而設行耶。抑當只設於八邑耶。命善曰。未移者以愆期爲慮。已移者以枯損爲慮。似當通一路設行矣。又謂前高陽郡守林重遠曰。高陽民情何如。重遠曰。本邑有兩大川。故灌漑處皆已付種。其餘尙不得移種。以分數言之。未移者當爲十分二矣。予曰。湍坡甚於高陽耶。頤之曰。長湍二十面。十面不得移秧云矣。予問重遠曰。今雖得雨。猶可免歉耶。重遠曰。未移之處。今雖得雨。恐無所益。已移之處。今若得雨。似不至歉荒矣。予曰。代播則何如。重遠曰。昨年亦因傳敎代播。而土性終不合宜。畢竟每難成實。故民情不願矣。命善曰。昨年則麥農失稔。未暇念及於備豫之改政。而今年則田穀幾皆登熟。加分一事。恐不可不加意撙節矣。予曰。賑餘穀數將幾何。亨逵曰。爲一萬六千餘石矣。予曰。嗣歲之慮。不可不念。京畿穀簿果何如。亨逵曰。數邑賑恤。似可支當。賑處若多。則必當不足矣。予曰。軍威移除龍仁。而程道旣遠。上來必當遲滯。此時幾邑之曠官。豈不可悶乎。命善曰。新除軍威。與龍仁相換似好矣。予曰。安山則何以爲之。命善曰。以前倅仍任無妨矣。予曰。昨日吏兵批出六。皆付虛司果。而窠闕則多數留之。吏判固以此意提達。而兵判事。甚未安矣。且兵判昨政。綽略看過。未妥處指不勝屈。久勤自有輕重。而厚薄惟意低仰。 先祖朝承宣傳及丙申以後承宣傳。一不擧論。而獨以朴宗德之爲西伯時修堞裨將。擬諸好窠。挾輦將之都政陞擬。明有受敎。而亦不遵用。及夫下問之後。乃反遊辭以對。此外乖物情失政例之端。有不暇殫擧。予自臨御以後。每當都政。申飭何如。則曾未幾何。若是解弛。豈不可慨乎。予曰。今日吏兵批謝恩人員幷入侍。予命泰安郡守李壽弘擧顏。問爲人何如。命善曰。頗佳矣。予曰。本邑多弊。須下去善爲之。又謂長興府使申大坤曰。長興年事何如云耶。大坤曰。雨澤周洽。庶有登熟之望云矣。予曰。弊瘼何如。大坤曰。吏多故弊滋云矣。予曰。七事中何者當先。大坤曰。農桑當先矣。予曰。以大體言之。七事固當以農桑爲先。而隨其邑弊而先後。則於本邑。何者當先。大坤曰。當以奸猾息爲先矣。予曰。何以則奸猾可息。大坤曰。束吏而已。予曰。學校何以興乎。大坤曰。當使之讀書矣。予曰。使讀何書。大坤曰。當使之讀小學矣。予曰。五六十老儒。爾皆能使之讀小學乎。大坤曰。勢將强使之矣。予曰。所對未免周遮。且以武弁。太欠敬謹之禮。不可不懲一勵百矣。唐津縣監徐邁修。奏職姓名。予謂命善曰。與卿幾寸。命善曰。爲九寸侄矣。予曰。承前倅不治之餘。勉事振刷可也。安州牧使李喆模。奏職姓名。予曰。前倅乞養出外。未久移擬。故初不欲點下矣。聞以親病上來。情勢所在。有難遠離云。故遂下點矣。春川府使李時秀。奏職姓名。予曰。得無近於外補乎。命善曰。故相臣金在魯爲相時。奉朝賀臣金致仁。亦爲春川矣。予謂河東府使李尙烈曰。何以治之。尙烈曰。當至誠奉公矣。予曰。爲人亦分曉矣。大抵今番守令。雖以外面看之。未有太不似者矣。寧遠郡守李羲星。奏職姓名。予謂命善曰。此人善治云矣。命善曰。曾經河東。以善治稱矣。予謂龍仁縣令李㻋曰。前此作宰。未免居下。今番欲何以爲之。㻋曰。今番亦以下等自期矣。予曰。何也。㻋曰。稍欲做事。則衆怨叢。勢不得不居下矣。予曰。今日兩司事。誠慨然矣。遇災警愓。特命常參。亶出於側席敷求之意。而兩司登筵。一無所言。只以避嫌處置。彌縫塞責。此雖予來諫之誠。有所未孚而然。兩司事。極爲非矣。
정조 7년 · 강
領議政鄭存謙辭免。賜批。
정조 7년 · 목
存謙啓言。日旱太甚。民事維棘。以修省求助之意。至有不遑寧處之敎。不勝欽仰。遇災修省。帝王之盛節。而應天以實不以文。必有修省之實政然後。方可謂之眞箇修省。若以修省之實情實事言之。則無過於策免臣職。改卜賢德。卽降明命。以幸國事焉。批以。過矣。咎徵之來。由予一人。於卿何有。況在遇災修省之日。君臣上下。惟當以實心相勉。豈可應文備敎。聊備策免故事乎。須勿復提也。
정조 7년 · 강
領議政鄭存謙陳勉。賜批。
정조 7년 · 목
存謙啓言。自古論治者。必曰規模之不可不定也。紀綱之不可不立也。必有定規模之本。亦有立紀綱之本。所謂本者。豈非所謂道乃出治之本。心爲出治之源也歟。以一心之妙。爲規模紀綱之本。則日用政事。皆爲道之要。規模不期定而自定。紀綱不期立而自立矣。伏願殿下。立志卓然。以惟精惟一爲定規模之基址。建中建極爲立紀綱之根本焉。批以。所陳甚好。當體念矣。又啓言。易曰。爲君子能通天下之志。自古不通下情而能善其治者。未之有也。雖聖智之君。亦必廣迎衆論。擇而用之。使天下之耳目。爲我之聰明者。用此道也。伏願廣開不諱之門。益思來諫之道焉。批以。所奏誠是當今之急務。而含默成文風。由予來諫之誠未能孚人而然。思欲益加自勉。克恢聽納之方也。
정조 7년 · 강
命稅船護送。嚴飭地方官。
정조 7년 · 목
領議政鄭存謙啓言。因前京畿監司李亨逵所啓。稅船臭載。必在港口者。祖江以上。水路變舊。在在罣罥。不免致敗。自朝家造成水上船十數隻。常時則以官船付之水上渚諸邑。待稅船上來。留泊祖江。下送此船。領來色吏眼同船人。移載運來事。有令廟堂稟處之命矣。前道伯所奏。不無意見。而危嶼險路。不但祖江一處。造船立卒。辦備浩大。尤非此時可論。至於指路護送。專是地方官之責。更加各別申飭。漕船上來時。草嶼險處。預爲立標。候潮乘風。皆適其時。善爲護送。無或抵罪之意。分付道臣。請使之嚴飭於地方官。予詢判府事。判府事徐命善曰。果如領相所奏。恐是行不得之事矣。予詢惠堂。惠堂鄭民始曰。恐不可輕議矣。從之。
정조 7년 · 강
命惠廳漁鹽稅船船稅變通。令各道道臣狀聞後稟處。
정조 7년 · 목
領議政鄭存謙啓言。因惠廳堂上鄭民始所啓。漁鹽船稅。屬之均廳之後。推移充補。旣無其道。酌量稅額。依寺奴婢道比摠例。使道臣句管收納。則必有公私兩便之道。有令廟堂稟處之命矣。漁鹽稅入。漸不如初。誠如重臣所奏。當初使各道監營。另加句檢。本載事目。收納之際。姑固宜申飭。使之管轄。而至於比摠。則乃是權宜不得已之政。且事係變通。令各道道臣。詳探民情事勢。深察便宜。論理狀聞後。請商確稟處。從之。
정조 7년 · 강
命畿內明春種子。湖西濟民倉穀三千石上送。
정조 7년 · 목
領議政鄭存謙啓言。畿內穀簿不敷。昨年代捧夥然。雖令待秋準捧。明春種子。勢難分排。湖西濟民倉設置本意。專爲此等接濟之計。濟民倉租五千石。以漕船分載。趁風高前上送之意。請分付。從之。敎以。備豫之策。無出於此。然湖西民情。無異畿甸。轉輸之際。能無貽弊之端乎。然今圻民之望哺政切。亦難全然防塞。限三千石上送之意分付也。
정조 7년 · 강
推兵曹判書李命植。吏曹判書徐浩修。
정조 7년 · 목
領議政鄭存謙啓言。以虛司果積滯。屢勤詢訪。至有窠闕之變通。而今番大政。兩銓多有留窠。而虛司果不爲區處。行兵曹判書李命植。吏曹判書徐浩修。請幷推考。從之。
정조 7년 · 강
命訓局陞戶。待明秋抄上。
정조 7년 · 목
訓鍊大將具善復啓言。訓局陞戶。今式當爲抄上。而圻湖旱災如此。令年尤甚邑陞戶。姑爲停止。待明秋抄上。○則軍制少無掣礙。民情實爲大惠。而軍法至嚴。有難變通。則臣不敢決意仰請。而三道陞戶分排成册。使之預爲抄報。當秋更稟似好。從之。敎以。待明秋抄上也。
정조 7년 · 강
命卿宰禁推。待下敎捧供。
정조 7년 · 목
判義禁具善復啓言。卿宰禁推之輕囚放釋時擧行事。曾有 先祖朝受敎。頃日知義禁鄭昌聖筵稟之後。屢承草記稟處之敎。而自下不敢變通。依知義禁所奏。請下詢大臣處之。予詢大臣。領議政鄭存謙曰。卿宰禁推。待下敎捧供。旣有 先朝受敎。此後卿宰禁推時。則該房承旨稟之後。待下敎擧行似宜矣。從之。
정조 7년 · 강
命營將鮮盡其職者。各別申飭。
정조 7년 · 목
知事具善復啓言。近來營將擧職者鮮少。惟待滿朔遷轉。故無一人以誠盡心心盡其職責者云。治兵治盜。何等重事。而姑息彌縫。以爲謀身之計。誠可寒心。以此嚴飭之意。出擧條請各別申飭。從之。
정조 7년 · 강
命該房及坐直承旨。幷罷職。
정조 7년 · 목
宣惠堂上鄭民始啓言。今番畿湖及嶺南畢賑狀之覆奏者。不出於朝報。故賞典雖下。而人無知者。事係無前。殊涉不察。今雖時日已久。而不可仍置。請令政院。卽爲頒布。敎以。近來政院事。皆若此矣。致使朝家勸懲之擧。閼而不行。皆承宣之罪也。論其罪犯。關係不輕。該房承旨及坐直下位承旨。罷職不敍。坐直承旨罷職。
정조 7년 · 강
命京畿兩湖麥還。半分半留。
정조 7년 · 목
宣惠堂上鄭民始啓言。欲備嗣歲之憂。莫如儲穀。今年京畿兩湖牟麥還捧者。折半分給。折半留庫。以爲觀勢區處之地似好矣。從之。
정조 7년 · 강
命未移處代播穀。留庫中。量宜分俵。
정조 7년 · 목
戶曹判書徐有隣啓言。每當旱災之時。特軫未移處之曠棄。輒許相當穀之代播。未移處民人。其將感恩爭播。而所播木麥晚黍粱晩豆太等穀。還分已畢。推移無路。勢將就留庫條排俵。而若無朝令。不敢擅便。又或藉此而無節。則亦非儲穀備荒之道。三道未移處代播穀。以留庫中。量宜分給。趁卽耕種。而分給數爻。修成冊報備局。使土地無陳荒之弊。穀物無尾閭之患。恐合事宜。故敢達矣。從之。敎以。仍以此意。卽爲行會也。
정조 7년 · 강
兩司陳啓避嫌乞遞。賜批。大司諫尹行元。執義沈基泰。司諫洪彦喆。掌令李運彬金宗鐸。
정조 7년 · 목
行元等避嫌略曰。臣等未能出一言論一事。仰副求助之盛意。致勤聖敎。誨責截嚴。臣等不職之失。於是益著矣。其何敢一刻晏然於臺次乎。請命遞斥臣等之職。敎批以。勿辭。亦勿退待。
정조 7년 · 강
命守土之臣。明其黜陟。荒政之要。預令講究。
정조 7년 · 목
校理鄭在信啓言。民生休戚。專係守土之臣。另飭道臣。考其勤慢。明其黜陟。以爲董勵之地。至若荒政之要。責在廊廟。而目今農形。實多嗣歲之慮。其在有備無患之道。預今令講究區劃。俾爲奠安極拯救之責策。是臣區區之望也。從之。
정조 7년 · 강
召見藥房提調及下直守令于誠正閣。都提調徐命善。副提學[提調:I-POSITION]徐有隣。
정조 7년 · 목
命善曰。伏聞聖候。以痢漸未寧。下情不勝驚慮。今年暑証濕。曾所罕見。況於年前。以此症屢月彌留。今番則不可不益加靜攝矣。予曰。非由暑濕。似由於氣滯之致也。一時之症。何慮之有乎。但今雨意邈然。昨年失稔處。又復荐歉。則民事將若之何。命善曰。農節漸晩。不特民事罔涯。聖心之焦勞。誠不勝悶迫矣。予命守令進前。南陽府使李東燁進伏。予曰。本邑年事何如。已移秧者爲幾何。東燁曰。旱災則頗酷。而已移秧者。爲三分二矣。予曰。民情比昨年何如。東燁曰。騷動雖過。年事比昨年顯勝。予曰。俄者畿伯入待。亦已下敎。而祈雨祭。不必視京師爲之。一從本邑民情而進退可也。仁川府使李遠培進伏。予曰。本邑農形何如。遠培曰。本邑則未移秧者。特百分之一二。如不從近得雨。恐難免歉矣。予曰。不得雨。則水田旱田。皆將大無乎。遠培曰。畓穀則似勝於昨年。而田穀則反有不及者矣。予曰。祈雨祭何當爲之。民情頗遑急乎。遠培曰。祈雨祭則明日下去。再明受香爲計。民情則以兩麥稍登。姑且晏然矣。予曰。今年檢災必難。下去恪勤奉職也。富平府使尹光裕進伏。予曰。農形何如。祈雨祭何當爲之。光裕曰。農形則纔經昨年旱災。故今年幾皆乾付。未移秧處絕少。以今月內得雨。可以占豐。故祈雨祭。欲觀五六日爲始矣。予曰。爲人極精詳矣。此是故相之子乎。命善曰。然矣。麻田郡守崔炅進伏。予曰。本邑農形與民情何如。炅曰。本邑昨年稍實。今年兩麥亦大登。故初無遑急。農形已移秧者。十之八九矣。予曰。富平麻田等邑。比他邑似勝矣。予曰。祈雨祭何當爲之。炅曰。限今月不雨。則設行爲計矣。加平郡守李徹祥進伏。予曰。本邑則何如。徹祥曰。驟雨頗沛下。故各穀幾盡移秧矣。予曰。東風後亦無所傷乎。徹祥曰。東風後旋有大霧。故各穀初不受傷矣。高陽郡守金履中進伏。予曰。龍仁農形何如。高陽所聞亦何如。履中曰。高陽農形。未及聞之。而龍仁則野畓若干處外。幾皆趁節。而但以東風受傷爲慮矣。予曰。故相之幾代孫乎。有隣曰。故相之曾孫也。予曰。高陽則民情似急。下去卽爲祈雨可也。振威縣令趙翼鉉進伏。予曰。農形民情何如。翼鉉曰。雨澤以時周洽。四境晏然矣。衿川縣監洪述祖進伏。予曰。此是洪學士子孫乎。命善曰。然矣。予曰。本邑則何如。述祖曰。本邑乾播處多。故未移秧者。只是二十六石落矣。陽智縣監徐有悌進伏。予曰。農形民情悉陳之。有悌曰。兩麥頗登。民情姑不遑急。東風後得雨。付種處亦不受傷矣。予曰。然則不欲祈雨耶。有悌曰。至旬間不雨然後祈雨矣。果川縣監尹秀東進伏。予曰。年事比昨年何如。秀東曰。懲於昨年之旱。擧皆乾播。去月又得驟雨。故無歉荒之慮矣。予曰。果川之距都下。不過數十里。都下之旱如此。而果川則反不憂乎。秀東曰。驟雨時降。故初不憂旱。東風以後。不能不望雨矣。予曰。誰也。命善曰。尹得霖之子也。瑞興縣監尹光濩進伏。予曰。所編册子上之。年今幾何。光濩曰。三十一矣。予下覽册子後。仍敎曰。略綽看過。似善爲之矣。須臾更加釐正。謄出兩本。一本入啓。一本送于 社禝也。命善曰。日氣蒸熱。明日親押。恐有妨於靜攝之方。亟寢成命。予曰。一時動作。庸何傷乎。命善曰。湯劑則前方加減六和湯中。加黃連三分。檳榔只角各一錢。更爲煎入似好矣。予曰。唯。命善曰。臣等伏聞李梃楫之言。元子宮窄迫特甚云。當此暑熱。下情憂慮。趁卽移設。似不可已。故敢達。予曰。窄迫何妨。姑任之。命善曰。朝夕陽入簷。決不容因循以過矣。予曰。何必移設。但乳母事。爲可悶矣。命善曰。今方廣求。豈有不得之理耶。予曰。明日侍衛。只當循例請牌。而俄者兵判牌招啓辭中。忽以別侍衛爲言。何也。都承旨鄭昌順曰。此則政院不察之失也。且今閔鍾顯金尙集座次。院中初頗疑難。及見故事。 仁廟朝金藎國與自點爲承旨。座次則藎國先於自點。資級則自點高於藎國。以此啓稟。而有一從資級爲座次下敎。故今引此事。始爲座次矣。予曰。都承旨之綜核。誠難矣。
정조 7년 · 강
命祈雨明日受香。農形條列狀聞。
정조 7년 · 목
敎曰。聞畿伯言。望雨之民情。不無緩急之殊云。而見今亢旱日甚。雖在雨澤霑足之處。差過一兩日。將辦歉荒。況未得兩雨處農形乎。京師根本之地也。畿內祈雨。雖不通一道設行。不可拘此趑趄。三角山木覓山漢江邊。遣近侍不卜日。明日受香。畿伯旣聽筵敎。道內列邑。各從本邑農形設行。形止仍令條列狀聞。
정조 7년 · 강
命祈雨祭諸執事。勿拘三司。通融擇差。神位版奉詣奉來。虔誠爲之。
정조 7년 · 목
敎曰。明日三處祈雨祭獻官。當待下批分遣。而諸執事勿拘時任三司。依前通融。另加擇差。淸齋與否。仍令摘奸。各別齋沐之意。亦爲申飭。神位版奉詣奉來時。虔誠爲之之意。典祀官發牌。自政院各別嚴飭。祭物精備之意。一體嚴飭。○政院啓言。三角木覓山漢江。遣近侍明日受香事命下矣。何承旨進去乎。敎以。三角山都承旨。木覓山左承旨。漢江右承旨進去。
정조 7년 · 강
命明日親押後。當爲祗迎。
정조 7년 · 목
敎曰。明日仁政殿月臺親押後。當爲祗迎。該房知悉。又敎曰。明日挾輦軍。以弘化門入直軍六十名爲之。
정조 7년 · 강
以金尙集金憙爲承旨。
정조 7년 · 목
敎曰。承旨多窠。政官牌招開政。○政院啓言。開政事命下矣。吏曹判書徐浩修呈辭受由。參判李敬養。參議黃昇源。以前任承旨事。罷職傳旨。今方捧入矣。不得循例出牌。何以爲之。敎以。前望單子入之。待下批牌招。使之淸齋。
정조 7년 · 강
命關西海西雨澤詳細狀聞。未下直守令明日辭朝。
정조 7년 · 목
因平安監司李性源雨澤狀啓。敎以。稍旱之餘。聞已得雨。民事幸甚。所得雨澤。列邑均霑與否。卿其據實狀聞事回諭。續見海西狀本。雨澤比關西大不及。亦令更卽詳細狀聞之意回諭。再明以後。連値齋日。此時邑宰。不司一日滯京。未下直守令。皆令明日辭朝。
정조 7년 · 강
命開城府祈雨祭。從近設行。
정조 7년 · 목
因開城留守徐有防農形狀啓。敎以。觀此狀本。本府旱災。無異湍坡間云。祈雨祭從近設行之意。令廟堂三懸鈴行會。
정조 7년 · 강
命吏曹佐郞李集斗分揀。長興府使申大坤付過放送。
정조 7년 · 목
因集斗禁推傳旨。敎以。分揀。又因大坤囚單子。敎以。姑爲付過放送。仍令辭朝。
정조 7년 · 강
命宣傳官徐英輔改差。金爔仍任前職。
정조 7년 · 목
敎曰。承傳苟簡。番次相妨。宣傳官徐英輔姑爲改差。承傳宣傳官金爔仍任前職。
정조 7년 · 강
有政。吏曹參判李敬養。參議黃昇源進。
정조 7년 · 목
以李頤祥曺遠振爲副修撰。沈公著爲奉化縣監。崔烜爲保寧縣監。
정조 7년 · 강
命院吏徐重煜等。嚴飭放送。
정조 7년 · 목
刑曹啓言。政院書吏徐重煜等原情。旣已遲晩。請考律科罪。敎以。後勿如是之意嚴飭。分揀放送。
정조 7년 · 강
命畿湖邑倅。當日辭朝。切勿給由。
정조 7년 · 목
敎曰。此時畿邑守令。勿論漢南漢北。不可暫時曠官。新除授安山永平兩邑守令。有難遲待上來。前倅竝仍任。新除人殆同無故作散。仍令卽爲調用。龍仁縣令亦然。與軍威縣監李㻋相換。竝令當日下直。又敎曰。兩湖旱災。濱海處爲尤甚。荐歉之餘。民事罔措。此時邑倅。不可暫曠。昨日政。新除授保寧縣監。今姑改差。政官牌招開政。以在京無故人擇差。使之當日辭朝。受由守令。勿論上京與否。皆令卽爲下去。仍令廟堂嚴飭行會。出場前切勿給由。下去守令還任形止。使之狀聞。
정조 7년 · 강
詣仁政殿。親押 祈雨祭香祝。仍召見下直守令。
정조 7년 · 목
具翼善冠袞龍袍。乘輿出協陽門。予曰。左副承旨李在學。何不入來乎。承旨趙興鎭曰。聞有情勢云矣。予曰。牌招置之。禁推傳旨捧入。仍詣仁政殿月臺降輿。就版位親押香祝。仍傳于諸獻官。降階祗送訖。乘輿詣萬安門。予曰。兵判牌望勿施。更爲牌招。今番西銓政事。失着錯多端之中。邊將窠。不用數三十年久動。必用七八九朔勤仕。而至於 元陵陵役時。效勞奉承傳之人。初不擧論。特取於朴宗德之西伯時修堞者。遽然首擬。抑何意也。若歸之於無心之爲。則其人也。矇矓無所用矣。仍出仁政門。入協陽門還內。
정조 7년 · 강
遣史官詣 受香所。奉審摘奸。
정조 7년 · 목
三角山木覓山漢江祈雨祭。在明日也。
정조 7년 · 강
改差南海縣監李尙淵。以李迪代之。
정조 7년 · 목
敎曰。南海縣監李尙淵改差。口傳擇差。
정조 7년 · 강
以金憙爲承旨。前望也。
정조 7년 · 강
召見承旨史官于誠正閣。同副承旨趙興鎭。假注書徐瑩[瀅:I-PERSON]修。記事官李崑秀尹行任。
정조 7년 · 목
予謂興鎭曰。爲民祈雨。一念憧憧。瞻望雲霓。不遑假寐。方欲坐待行禮之畢。庸寓躬禱之誠。故特召諸臣。以永今夕。然雲烟漸散。星漢昭回。一霈終無意耶。詩人所謂憂心如惔。正指今日予懷也。興鎭曰。宸誠如格。靈應必捷。臣知方寸之得。方見盈尺之喜矣。予曰。京房易傳云。靑白赤黑雲。在東西南北。名曰四塞之雲。見則有雨。其他如隺鸛鳴于垤。月離于畢。亦各著於經。而皆未必驗矣。仍謂瀅修曰。閣誌今至幾何。瀅修曰。臣父今方釐正。而恐費六七日之役矣。予曰。我朝立國。與宋朝規模相似。故前輩之於風俗人物。每比而論之。宋朝相業。當以何人爲眉目耶。瀅修曰。似當以韓范爲優矣。予以問崑秀行任。對亦如乎之。予曰。王朝旦呂夷簡則何如。崑秀曰。呂蒙正致政居洛。眞宗過問諸子孰可用。蒙正曰。臣諸子皆不足用。有姪夷簡。宰相才也。以此最被知遇。而但務收恩避怨。以固權勢。其人無足觀。惟王朝之爲相。天書一事。雖不能無後世之譏。終始一節。多可予而少可貶。王比於呂。則恐當以王爲優矣。行任曰。王朝天書一事。議者固少之。而此皆王欽若之罪也。臨事不懼。有謗不較。無媿爲昭代名臣。恐不可與呂夷簡比論其優劣也。予曰。如寇準者。亦可謂當時名相。而澶淵之役。力沮衆議。勸帝親征。竟成雋功。然此僥倖耳。若使當時。萬一有皇朝土木之變。則罪將安歸。律之以古大臣體國之模。恐不無可議者。爾等其陳之。崑秀曰。史雖以眞宗之明決。寇準之力贊。謂之有是君有是臣。而不無一失之慮。則終非萬全之策矣。行任曰。當時諸臣。袖于手沒策。而獨賴寇準一人之力。得以掃平强敵。其功誠偉矣。然親征決非輕擧之事。如使古大臣處之。未知果如何也。瀅修曰。以寇準縝密之識。豈不知親征之不可輕擧。而必有的確之見。自信而然也。予曰。然矣。苟無自信之見。必不能力爭至此也。予曰。宋朝爲治。專尙文敎。武克之不剛。最於歷代。故根本虛耗。夷狄侵撓。畢竟高談闊步。無賴於扶顚持危。我朝之所當鑑戒者。顧不在此歟。大抵文武竝用。自古爲難。互相輸贏。亦理之常。何以則主之以寬大敦朴。而濟之以發强剛毅。文而不至於委靡。武而不至於窮黷也。夫禮樂之餘而不廢乎射御。農桑之隙而不忘乎蒐狩。冠玉黼黻之容而亦觀張弓挾矢之事。從容揖遜之間而亦熟坐作進退之節。此先聖王兩在不測之神化也。予雖否德。乃所願則在此。將何術以致之。咸作而對曰。我殿下有是志矣。志之不懈。事苟有不從者乎。予謂瀅修曰。廉濂溪淵源。其說不一。將何適從。瀅修曰。先儒或謂周茂叔。師事鶴林寺僧壽涯。以其學傳之兩程。雖似不經。必有所本矣。崑秀曰。陳搏傳之种放。种放傳之穆修。穆修傳之李挺之。挺之傳之周茂叔。此說似信矣。予曰。然矣。旣而五鼓初傳。夜色已闌。而遙瞻暝藹間燎火晣晣。於是乎享禮成矣。
정조 7년 · 강
命未下直守今。皆明日辭朝。
정조 7년 · 목
敎曰。聞因政院之誤爲分付。下直守令之肅單。至有還給之擧云。政院事之稽忽。愈往愈甚。當該承旨從重推考。未下直守令。勿拘齋日。皆令明日辭朝。又敎曰。兩司牌招。未署經守令。使之署經。
정조 7년 · 강
命湖南代播種子優給。常稅蠲免。
정조 7년 · 목
因全羅監司趙時偉農形狀啓。敎以。以代播一款。才令廟堂。關問本道。而觀此狀本。被旱之邑民情。願得雜穀種子云。然則果已酌量許施乎。卽以相當雜穀。留庫中優敎分給事。令廟堂分付。代播處常稅蠲免。旣有昨年五道已例。今於本道。豈可異同。亦依昨年例。竝免常稅事。一體分付。
정조 7년 · 강
命禁衛營從事官安橚。陞資前勿擬實職。
정조 7년 · 목
該營以橚身病啓請改差。敎以。都政陞資爲五窠。而訓正一窠。外任二窠。閒散二窠。便成不易之例。安橚只通訓正。亦非外任。則今番堂上窠首必擬擬必屬閒散故耳。然則從事官雖非實職。與無祿之閒散有異。且以政格言之。訓正三望俱備之時。無端留闕。先擬於營將之望。節節乘乖當。此等武弁。仍作直正閒散。然後可啓進途。從事官汰去。陞資前勿擬實職。訓正望。亦勿擬入可也。
정조 7년 · 강
命徐明蕃請勘草記勿施。
정조 7년 · 목
兵曹啓言。卽者敦化門外。有一持縗之人。欲入門閾。爲把守近仗軍士所捉。縛置門外。卽爲來告。聞甚驚駭。多般盤問。則一不開口。只言其姓名曰徐明蕃云。莫重闕門。顯有躍入之狀。極涉殊常。有不可尋常處之。移送法司。請嚴査重勘。敎以。置鼓於門內。欲防登聞。終始行不得之政。此事一番變通。然後可除此等之弊。從當下敎矣。至於厥漢欲入。與攔入有異。且欲入之類。幷用攔入之律。眞所謂不可勝誅。此草記勿施。此後除非攔入。更勿煩聞也。
정조 7년 · 강
推兵曹判書李命植。
정조 7년 · 목
敎曰。近來銓官事。稍稍不若前日。昨年甚於再昨年。今年甚於昨年。差過數年。將至何許樣耶。西銓之政。視東銓尤有甚焉。各營將校。諸道武士。所拭目而想望。注擬之際。俱宜十分恢公。況以參上窠次次遷移。先期申飭。不啻丁寧。則奈之何臨政擧措。太相反是。禁旅積仕之類。反後於雜技出身。此非但近所未有。況營校久勤。全不收用。報仕未遷。幾爲十之六七。又如挾輦將之都政陞品。名下懸註。旣有昨夏受敎。而元不遵用。及其提問。以無朔數之說奏對者。能無遮防之嫌乎。且以邊將排望一事言之。 先朝承傳。不知爲幾百人。而拈出修堞營禆一人。忽地檢擬於數十年之後者。此又何故也。如是之際。必多不均。都判以下武弁之久居者不遷。新入者經徑陞。似不足爲怪。此外礙眼之事。不一其端。何必事事索言。無論有意與無意。其爲不職。孰大於是。昨日筵敎。特出隨事敷示之意。今欲執此引義乎。親押出宮。不可無本兵之長。而坐違召命。無意出仕。然則對近日銓官。只擇稱其志之說言之。可以束帶而供職乎。然則揆以國綱。豈不萬萬苟簡。流弊又將至於何境。行兵曹判書李命植爲先推考。前牌望勿施。牌去來更卽催促。
정조 7년 · 강
分揀前承旨李在學禁推。
정조 7년 · 목
因禁推傳旨。敎以。分揀。
정조 7년 · 강
拿處加平郡守李徹祥。
정조 7년 · 목
備邊司啓言。上來守令催促下送。則皆卽下去。而加乎郡守李徹祥。謂有情勢。終不下去。事體駭然。請令該府拿問處之。允之。
정조 7년 · 강
召見承旨金尙集及下直守令于誠正閣。
정조 7년 · 목
予曰。昨日原野。必當甚熱矣。尙集曰。近水之故。不至甚熱矣。予曰。今明得雨。則年事猶可免歉耶。尙集曰。得雨之後。不但免歉。必當占豐矣。予曰。卿於廣州。只費了一場勞瘁而歸矣。尙集曰。有何勞瘁之可言乎。予曰。昨年廣州事。比壬癸何如。尙集曰。年事則無異壬癸。而朝家德意。逈出尋常。民情晏如。不知爲荒矣。予謂安岳郡守金載瓚曰。昨自高坡上來。年事何如。載瓚曰。高坡則比昨年反有不及云矣。予曰。移秧者幾何。載瓚曰。不過三分二矣。予曰。出入近密之餘。今將遠離。悵然矣。予謂春川府使李時秀曰。大臣疏批。皆當遣史官傳諭。而能趁渡江前下去乎。時秀曰。私書以爲。疏辭重務。不宜拕引至今。而爲慮史官廚傳之弊。渡江臨時。始敢封發云。恐未及於渡江之前也。予曰。然則當從容下批。從撥路傳宣也。又謂星州牧使趙長鎭曰。本邑聞多弊瘼。下去善爲之。又謂南海縣令李迪曰。南海以難治之故。近爲厭避之窠。須竭誠爲治可也。又謂機張縣監李景烈曰。何爲而今始辭朝。景烈曰。家在城外之故。自致差晩矣。予曰。下去善爲之。承旨鄭昌順曰。圻邑祈雨祭設與不設處。問于圻營。則果川衿川外。姑無報來者。故欲待列邑報狀之齊到。登聞計料云矣。予曰。今日則似有雨意。而亦何可必乎。昌順曰。臣等不能虔誠祈禱。終不見靈應。不勝惶恐俟罪之至。予曰。由予誠淺。豈卿之咎乎。
정조 7년 · 강
命木覓山祭井。精潔修築。
정조 7년 · 목
左承旨閔鍾顯啓言。昨因史官所奏。木覓山祭井。以山上井水用之事命下矣。井在山上。草樹茂密。有久精潔。恐不可不修築。故敢達矣。敎以。以此出擧條。分付該曹也。
정조 7년 · 강
洪忠監司金文淳陳疏自引乞遞。賜批。
정조 7년 · 목
疏略曰。生民休戚。專係守令。守令能否。又在殿最。則固當十分公明。不宜一毫依違。而況於撤賑之後。飭敎截嚴。戒之以一從聞見。勉之以黜陟高下。而顧臣則臨事懦弱。當局昏迷。莫體明罰之至意。自犯孤恩之重戾。臣罪至此。萬死猶輕。而不施威罰。乃申明命。指導丁寧。至旣嚴且溫。以臣無似。何以得此。噫。身爲按藩之臣。不能致誠於考課之際。遂使期會之簿。終失磨勘之限。黜陟之政。緣臣不明。刑償賞之典。由臣不行。顧何敢因其倖逭。晏然冒據。重自陷於無忌憚之科乎。亟削臣職。以治臣罪。批以。卿其勿辭察任。
정조 7년 · 강
慶尙監司李秉模陳疏自引乞遞。賜批。
정조 7년 · 목
疏略曰。纔因萊府之事。止承薄罷之典。臣誠以罪爲榮。且感且惶。特敍之命。忽降於不日。仍職之旨。幷下於一時。惝怳却顧。以榮爲懼。噫。萊府恩除。非他人歷試之比。而曾無一事之修擧。徒歸謬例之掩置。此已臣罔死赦之科。而繡啓中一二句語。又不但萊府之罪而止耳。畢竟倖逭。則論以國體。寧有是也。謂已遞而反據。謂當去而仍蹲。則顧何能鎭列邑服士民。而竊恐方岳之輕。又將自臣而始矣。亟收仍察之命。仍治不職之罪。批以。卿其勿辭察任。
정조 7년 · 강
以鄭昌順爲吏曹參判。金憙爲參議。幷前望也。
정조 7년 · 강
有政。吏曹參判鄭昌順。參議金憙進。
정조 7년 · 목
以宋載經爲承旨。李亨逵爲同義禁。
정조 7년 · 강
遞承旨閔鍾顯。以吳大益安聖彬爲承旨。
정조 7년 · 목
敎曰。左承旨聞有實恙許遞。前望單子入之。
정조 7년 · 강
命禁衛營從事官。更爲擬入。
정조 7년 · 목
因望筒。敎以。從事官爲任不輕。專管一營出納。豈可以資淺新進擬入乎。況有向來飭敎。以此以彼。不可無飭。該營大將推考。此望筒勿施。更爲擬入。
정조 7년 · 강
命燈燭房雨漏處。略略修改。
정조 7년 · 목
因燈燭房差備內雨漏處修改手本。敎以。每每置之。徒有滋大之弊。待秋不得不修改處。略略修改事分付。
정조 7년 · 강
命海伯狀啓不及離營形止。委折査問。
정조 7년 · 목
因黃海監司沈念祖祈雨祭設行狀啓。敎以。只言遍行緣由。不及離營形止。昨年以此申飭諸道之後。豈容如是。其委折。令廟堂査問草記。
정조 7년 · 강
命禁衛營各處入直替代。原春道軍先爲徵立。
정조 7년 · 목
該營。以慶尙道軍兵逢點。各處入直依例替代啓。敎以。此時圻甸上番之弊。不可不念。原春道軍爲先徵立也。
정조 7년 · 강
遞左尹洪秀輔。右尹鄭志儉。
정조 7년 · 목
敎曰。本府以詞訟劇地。左右尹或呈辭或受由。委屬可悶。幷許遞。前望單子入之。
정조 7년 · 강
重推吏曹判書徐浩修。
정조 7년 · 목
敎曰。參上許多窠之儲闕。已是做錯。此則大臣纔已請推。而守奉官送西。都政日筵敎丁寧。則今日政始付司正。又是不察之大者。吏曹判書徐浩修從重推考。
정조 7년 · 강
命捕廳罪人朴四赫。移送秋曹。依例正法。
정조 7년 · 목
左捕廳啓言。罪人朴四赫勘處之方。收議諸將臣事命下矣。收議于諸將臣。則訓鍊大將具善復以爲。朴四赫之殺越朝官。論其負犯。以軍律梟首。亦無所不可。而觀其招辭。旣無賊情之現露。且三尺之法至嚴。有難更張。依例移送秋曹。具格常詳覆後擧行。恐合事宜云。御營大將李柱國以爲。朴四赫之連刺三人。至於殺越人命。軍律梟首。無所不可。而其犯旣係殺獄。則移送法司。依律正法。恐合事宜云。禁衛大將李敬懋以爲。朴四赫。雖尋常殺人。自有常憲。況大道之上。手刃朝官更卒。或已殞命。或至死境。梟示警衆。恐似得當。而事係刑獄。臣不敢臆對云。總戎使徐有大以爲。朴四赫軍律梟首。無所不可。而旣係殺人之律。自有法曹。依例移送。卽地正法。恐合事宜云矣。敎以。以被捉於巡邏。故問議將臣。而將臣移法司之請。亦有意見。依此爲之也。
정조 7년 · 강
命時囚。今日內捧供。
정조 7년 · 목
敎曰。盛暑滯囚可悶。勿拘齋日。時囚皆今日內捧供。
정조 7년 · 강
行藥院入診于誠正閣。都提調徐命善。提調徐有隣。
정조 7년 · 목
命善曰。元子宮氣候如何。予曰。一樣。而乳母事。可悶矣。命善曰。訪問預備者。亦有敎人。豈有難繼之慮耶。予曰。李梃楫之效勞不少矣。命善曰。然矣。予曰。日昨都政。非不恢蕩。而小小做錯。不可勝數。此則疏於政格而然也。命善曰。不特政格之生疏。精神未周之致也。予曰。卿言誠然。與其煩瀆。無寧靜以竢之矣。予曰。治腫敎授。亦爲出六之階。而內醫院則無遷轉之事。何也。命善曰。法典則有之。而銓曹不爲收用。故每都目文移吏曹。終不免爲休紙。此渠輩之所共抑菀者也。
정조 7년 · 강
命進御加減六和湯。前方中去檳榔枳殼。自今日煎入。榻敎也。
정조 7년 · 강
遞承旨金履素宋載經安聖彬。以沈豊之朴祐源丁範祖代之。尋遞祐源範祖。以林錫喆爲承旨。
정조 7년 · 목
敎曰。在外承旨幷許遞。前望單子入之。又敎曰。右承旨聞有實恙許遞。前望單子入之。○政院。以範祖在外啓請下諭。敎以。許遞。前望單于入之。
정조 7년 · 강
命來初二日。再次祈雨祭設行。
정조 7년 · 목
敎曰。欲雨不雨。出日杲杲。言念民事。萬萬罔措。不卜日來初二日。再次祈雨祭設行。龍山江遣重臣。楮子島遣宰臣。以此分付。祭文內閣知製敎撰進。而以責躬省愆之意措辭事。使之知悉。受香日傳祝。依初次例磨鍊。
정조 7년 · 강
命兵曹參知李亨元。牌招察任。
정조 7년 · 목
政院啓言。新除授兵曹參知李亨元。方在罷散中。何以爲之。敎以。聞承宣言。李亨元趙鼎鎭黃昇源擧條啓下。前因他事坐罷。與李在學無異。李敬養林錫喆。亦因大臣辭箚經徑出。又在朝報捧講之前云。然則一敍一否。太近斑駁。元傳旨幷付標。待明朝牌招察任。
정조 7년 · 강
罷吏曹參判鄭昌順職。
정조 7년 · 목
備邊司啓言。今日秋享大祭諸執事摘奸。則掌牲令典牲主簿黃仁熙。不卽出齋。事極駭然。其在懲勵之道。不可無警責。令該府請拿問嚴處。允之。敎以。祀典何等莫重。而幺麼郞官。有此闕點之擧。其在懲後之道。不可拿處而止。汰去。掌牲令之代闕。內外入直官員中。口傳擬入。待下批改預差。昨日政目。以掌牲令移擬禁都。而誓戒已過。淸齋隔宵之故。不得已落點於末擬矣。銓官事。已是不察。外此亦欲提飭而未果。 廟司擇差之命。飭墨未乾。　廟司中拈出除拜才過數日之人。忽又移擬漫司。大非奉朝令恢公道之意。由前由後。銓官之忽於所重。不可無警。況帶典牲提調。則郞官有罪。堂上亦難免不飭之責。吏曹參判鄭昌順罷職。
정조 7년 · 강
判下金吾諸罪人勘放議處啓目。